‘Dros-verkragting’: Beskuldigde Weskoppies toeDie beskuldigde in die hof. Foto: Jonisayi Maromo/ANA Die 20-jarige man wat glo ŉ sewejarige meisie in ŉ Dros-restaurant in Silverton verkrag het, is vir sielkundige waarneming verwys. Riaan du Plessis, die beskuldigde se regsverteenwoordiger, het Donderdagoggend in die Pretoria-landdroshof gesê sy kliënt het ŉ geskiedenis van geestesongesteldheid. Volgens Du Plessis is sy kliënt in 2013 met bipolêre gemoedsversteuring gediagnoseer en het al behandeling vir dwelmmisbruik ontvang. Hy het glo ook al homself leed aangedoen en verskeie kere probeer selfmoord pleeg. Die staat het gesê daar word nog gewag op die forensiese uitslag van die middel wat tydens die beskuldigde se inhegtenisneming in sy besit gevind is. Die staat het ook aangedui dat dit in belang van geregtigheid is dat die beskuldigde vir sielkundige waarneming verwys word. Landdros Thandi Theledi het hierna beveel dat die beskuldigde na die Weskoppies- psigiatriese hospitaal verwys word vir sielkundige waarneming. Theledi het ook op versoek van die verdediging beslis dat die beskuldigde deur drie psigiaters én ŉ kliniese sielkundige geëvalueer word. Die saak is hierna tot 28 November uitgestel. Die meisie is na bewering in September in die manstoilette van die Dros-restaurant in Silverton in die ooste van Pretoria verkrag. Daar was soos met die beskuldigde se vorige hofverskyning weer groot groepe betogers buite die hof. Intussen is daar al meer as R140 000 ingesamel vir die beweerde slagoffer danksy skarefinansiering. Besorgde Suid-Afrikaners het ŉ skarefinansieringsprojek op die aanlyn platform BackaBuddy begin, maar gevra hulle wil anoniem bly. Vanweë die sensitiewe aard van die hoëprofielsaak het Catherine du Plooy, BackaBuddy se bedryfshoof, met Kiniel Muthray, woordvoerder van die slagoffer se gesin, in verbinding getree. “Die gesin probeer nog die skok en liggaamlike en emosionele trauma van die voorval verwerk,” sê Muthray. BackaBuddy bestuur alle geld wat ingesamel word. Dit sal eindelik direk aan die gesin oorbetaal word of aan praktisyns wat hulle benoem om hulle te help met enige moontlike behoeftes. Die beskuldigde word ook aangekla van die besit van dwelmmiddels, intimidasie en aanranding met die opset om ernstig te beseer. Hy bly in aanhouding.